62019CJ0502_RES
Дело C‑502/19
Наказателно производство
срещу
Oriol Junqueras Vies
(Преюдициално запитване, отправено от Tribunal Supremo)
Решение (голям състав) от 19 декември 2019 година
„Преюдициално запитване — Бързо производство — Институционално право — Гражданин на Европейския съюз, избран за член на Европейския парламент, докато е с мярка за неотклонение задържане под стража в наказателно производство — Член 14 ДЕС — Понятие „член на Европейския парламент“ — Член 343 ДФЕС — Имунитети, необходими за изпълнението на задачите на Съюза — Протокол (№ 7) за привилегиите и имунитетите на Европейския съюз — Член 9 — Имунитети на членовете на Европейския парламент — Имунитет по време на придвижване — Имунитети по време на сесии — Персонален, времеви и материален обхват на тези различни имунитети — Снемане на имунитет от Европейския парламент — Искане на национален съд за снемане на имунитет — Акт за избирането на членове на Европейския парламент чрез всеобщи преки избори — Член 5 — Мандат — Член 8 — Избирателна процедура — Член 12 — Проверка на пълномощията на членовете на Европейския парламент след официалното обявяване на изборните резултати — Харта на основните права на Европейския съюз — Член 39, параграф 2 — Избор на членовете на Европейския парламент чрез всеобщо, пряко, свободно и тайно гласуване — Пасивно избирателно право“
Преюдициални въпроси — Бързо преюдициално производство — Условия — Обстоятелства, които са основание за бързо разглеждане — Искане за тълкуване, отправено в производство по жалба, в която отказът да се снеме мярка за неотклонение задържане под стража се оспорва като неправилен — Допустимост на прилагането на такова производство
(член 23а от Статута на Съда; член 105, параграф 1 от Процедурния правилник на Съда)
(вж. т. 43—45)
Преюдициални въпроси — Допустимост — Граници — Явно ирелевантни въпроси и хипотетични въпроси, поставени при условия, изключващи ползата от отговор — Главно производство, отнасящо се до мярка за неотклонение задържане под стража — Осъдителна присъда, постановена след отправянето на преюдициално запитване — Липса на последици
(член 267 ДФЕС)
(вж. т. 51—59)
Привилегии и имунитети на Европейския съюз — Членове на Европейския парламент — Понятие — Качество, придобивано с официалното обявяване на изборните резултати и от момента на неговото извършване
(член 343 ДФЕС; член 6 от Акта за избирането на членове на Европейския парламент чрез всеобщи преки избори; член 9 от Протокола за привилегиите и имунитетите на Европейския съюз)
(вж. т. 62, 71 и 75—77)
Европейски парламент — Избори — Компетентност на държавите членки — Избирателна процедура и официално обявяване на изборните резултати — Граници
(член 2, член 10, параграф 1 и член 14, параграф 3 ДЕС; член 223, параграф 1 ДФЕС; членове 8 и 12 от Акта за избирането на членове на Европейския парламент чрез всеобщи преки избори)
(вж. т. 63—69)
Привилегии и имунитети на Европейския съюз — Членове на Европейския парламент — Имунитет по време на сесии — Имунитет, свързан с качеството на член — Времеви обхват — Имунитет, действащ по време на сесиите на Европейския парламент и на мандата на членовете му
(член 6 от Акта за избирането на членове на Европейския парламент чрез всеобщи преки избори; член 9, първа алинея от Протокола за привилегиите и имунитетите на Европейския съюз)
(вж. т. 74, 77 и78)
Привилегии и имунитети на Европейския съюз — Членове на Европейския парламент — Имунитет по време на придвижване — Имунитет, свързан с качеството на член — Времеви обхват — Имунитет, действащ от момента на обявяването на изборните резултати
(член 6 от Акта за избирането на членове на Европейския парламент чрез всеобщи преки избори; член 9, втора алинея от Протокола за привилегиите и имунитетите на Европейския съюз)
(вж. т. 79—81 и 85—87)
Привилегии и имунитети на Европейския съюз — Членове на Европейския парламент — Имунитет по време на придвижване — Материален обхват — Участие в учредителното заседание на Европейския парламент — Включване — Мярка за неотклонение задържане под стража, приета преди официалното обявяване на изборните резултати — Запазване на действието на мярката, обусловено от искане за снемане на имунитет
(член 6 от Акта за избирането на членове на Европейския парламент чрез всеобщи преки избори; член 9, втора и трета алинея от Протокола за привилегиите и имунитетите на Европейския съюз)
(вж. т. 87—92)
Резюме
Лице, избрано в Европейския парламент, придобива качеството на член на тази институция с официалното обявяване на резултатите и, считано от този момент, се ползва с имунитетите, свързани с това качество
В преюдициално решение Junqueras Vies (C‑502/19), постановено на 19 декември 2019 г., Съдът, заседаващ в голям състав, уточнява персоналния, времевия и материалния обхват на имунитетите, предоставени на членовете на Европейския парламент (
1
).
По това дело Съдът е сезиран от Tribunal Supremo (Върховен съд, Испания) с няколко преюдициални въпроса относно тълкуването на член 9 от Протокола. Тези въпроси са отправени в производство по жалба, която политик, избран в Европейския парламент при проведените на 26 май 2019 г. избори, подава срещу определението, с което му се отказва специално разрешение за излизане от ареста. Преди тези избори на това лице е наложена мярка за неотклонение задържане под стража в наказателното производство, образувано срещу него за участието му в организирането на проведения на 1 октомври 2017 г. в автономна област Каталуния референдум за самоопределяне. То иска посоченото по-горе разрешение, за да изпълни формалност, необходима съгласно испанското право вследствие на обявяването на резултатите и състояща се в полагане пред централна избирателна комисия на клетва за спазване на испанската конституция, и след това да пътува до Европейския парламент, за да участва в учредителното заседание на новоизбрания Европейски парламент. На 14 октомври 2019 г., след сезирането на Съда, Tribunal Supremo (Върховен съд) осъжда въпросното лице на тринадесет години лишаване от свобода и на пълно лишаване от граждански права за същия срок.
Съдът приема, на първо място, че лице, което е избрано в Европейския парламент, придобива качеството на член на Парламента с акта на обявяването на изборните резултати и от момента на неговото извършване, поради което се ползва от имунитетите, гарантирани с член 9 от Протокола.
В това отношение Съдът отбелязва, че в съответствие с членове 8 и 12 от Акта за избирането от 1976 г. (
2
) избирателната процедура и обявяването на резултатите по принцип действително се уреждат от разпоредбите на националното законодателство на държавите членки, но избирането на членовете на Европейския парламент чрез всеобщо, пряко, свободно и тайно гласуване (
3
) представлява израз на конституционния принцип на представителната демокрация, чийто обхват е определен от самото право на Съюза. От Договорите и от Акта за избирането от 1976 г. следва, че качеството на член на Европейския парламент е резултат от самото избиране на съответното лице и се придобива от него с акта на официалното обявяване от държавите членки на резултатите. Освен това от член 343 ДФЕС следва, че Съюзът и съответно неговите институции и членовете им трябва да се ползват с имунитетите, необходими за техните задачи.
На второ място, Съдът постановява, че лицата, които като M. Junqueras Vies са избрани в Европейския парламент, се ползват, със самото обявяване на резултатите, със свързания с качеството им на член и предвиден в член 9, втора алинея от Протокола имунитет по време на придвижване. Целта на този имунитет е да им позволи в частност да пътуват до мястото на учредителното заседание на новоизбрания Европейски парламент и да участват в него. Всъщност за разлика от предвидения в първата алинея имунитет по време на сесии, от който те се ползват едва от откриването на това учредително заседание и по време на целия период на сесиите на Европейския парламент, имунитетът по време на придвижване обхваща пътуванията на членовете му до мястото на заседанията на Европейския парламент, включително на първото му заседание.
В това отношение Съдът припомня, че целите, преследвани с предвидените в Протокола имунитети, се състоят в това да се осигури доброто функциониране и независимостта на институциите. В този контекст имунитетът по време на придвижване, посочен в член 9, втора алинея от този протокол, осигурява ефективност на правото на гражданите да бъдат избирани, гарантирано с член 39, параграф 2 от Хартата на основните права на Европейския съюз, като позволява на всеки член — със самотно му обявяване за избран и без значение дали е изпълнил или не евентуалните формалности, предвидени във вътрешното право — да участва в учредителното заседание на Европейския парламент, без да бъде препятстван при придвижването си.
Съдът постановява, на трето и последно място, че имунитетът по време на придвижване, гарантиран на всеки член на Европейския парламент, предполага да се снеме всяка наложена на съответното лице преди обявяването му за избрано мярка за неотклонение задържане под стража, за да може то да се яви и да участва в учредителното заседание на Европейския парламент. Затова, ако счита, че съответната мярка следва да продължи да действа, компетентният национален съд трябва във възможно най-кратък срок да поиска от Европейския парламент да снеме този имунитет на основание член 9, трета алинея от Протокола.
(
1
)	Имунитети, предвидени в член 343 ДФЕС и в член 9 от Протокол (№ 7) за привилегиите и имунитетите на Европейския съюз (ОВ C 326, 2012 г., стр. 266) (наричан по-нататък „Протоколът“).
(
2
)	Акт за избирането на членове на Европейския парламент чрез всеобщи преки избори, приложен към Решение 76/787/ЕОВС, ЕИО, Евратом на Съвета от 20 септември 1976 г. (ОВ L 278, 1976 г., стр. 1), последно изменен с Решение 2002/772/ЕО, Евратом на Съвета от 25 юни и 23 септември 2002 г. (ОВ L 283, 2002 г., стр. 1).
(
3
)	Член 14, параграф 3 ДЕС.